[{"text_idx": "#000002", "text": "Ar yr 2il o Fedi, 2023, fydd sinema\u0302u ledled y wlad yn dathlu Diwrnod Sinema. Dyma ddiwrnod sy\u2019n dathlu crefft y sinema a\u2019r holl bobl sy\u2019n dod a ffilmiau at ei gilydd; yr ysgrifenwyr, y cyfarwyddwyr, yr actorion a\u2019r fyddin o bobl y tu o\u0302l i\u2019r llen sy\u2019n cadw popeth i fynd.\nEr mwyn dathlu\u2019r achlysur, mae Lysh wedi creu rhestr fer o ffilmiau diweddar a hen ffilmiau sy\u2019n siw\u0302r o bigo\u2019r gydwybod, gwneud i chi chwerthin ac efallai crio."}, {"text_idx": "#000003", "text": "Dyma ffilm efallai na fyddwch chi wedi clywed amdani. Yn y ffilm \u2018LOLA\u2019, byddwch chi\u2019n mynd yn o\u0302l i 1941 ac yn cwrdd a\u0302 dwy chwaer a dyfais arbennig, sef LOLA. Gyda\u2019r ddyfais yma, maent yn gallu edrych i\u2019r dyfodol. Er iddyn nhw fwynhau adloniant y dyfodol i ddechrau, maent hefyd yn gallu rhagweld trychineb ofnadwy ac mae\u2019r ddwy yn ystyried gwir rym eu dyfais."}, {"text_idx": "#000004", "text": "Mae\u2019r ffilm yma wedi ei gosod yng Ngogledd Cymru gyda chriw o ferched sy\u2019n gweithio mewn ffatri ieir. Yma mae Helen yn gweithio a phan mae hen ffrind ysgol Joanne, yn dychwelyd i fro ei mebyd, mae atgofion anghofiedig yn dychwelyd i flaen meddyliau\u2019r ddwy. Trwy\u2019r holl anawsterau, all cariad drechu popeth?"}, {"text_idx": "#000005", "text": "Rydym i gyd yn weddol gyfarwydd gyda stori Cymry\u2019n mynd i Batagonia a\u2019r gymuned Gymraeg sy\u2019n bodoli yno hyd heddiw. Yn y ffilm \u2018Patagonia\u2019, cewch ddilyn stori dwy ferch. Mae un yn dod o Batagonia i Gymru er mwyn darganfod gwlad ei hynafiaid ac mae\u2019r llall yn mynd ar antur o Gymru i Batagonia. Un yn chwilio am y gorffennol a\u2019r llall yn chwilio am ei dyfodol. Tybed pa ddarganfyddiadau fydd y ddwy yn dod o hyd iddynt?"}, {"text_idx": "#000006", "text": "The Almond and the Seahorse (2023)\nDrama yw\u2019r ffilm hon sy\u2019n dilyn stori dau gwpwl sy\u2019n ceisio dygymod gyda chyflwr colli cof. Wedi ei ffilmio yng Ngogledd Cymru, mae\u2019r ffilm wedi ei hysgrifennu gan Celyn Jones, sydd hefyd yn chwarae rhan Joe. Yn dilyn salwch mae Joe yn colli ei gof ac mae ei gariad Sarah (Rebel Wilson) yn ceisio edrych ar ei o\u0302l. Mae\u2019r profiad yn arwain Sarah i gyfarfod Toni, sy\u2019n rhannu profiadau tebyg ac mae\u2019r ddwy yn rhannu eu gofidion.."}, {"text_idx": "#000007", "text": "Mae pawb yn gwybod fod darllenwyr Lysh yn rai da am gynnig argymhellion! Felly, ar ein cyfrif Instagram roedd ein darllenwyr yn barod iawn i rannu eu hoff ffilmiau gyda\u2019r genedl.\n\u2018Mamma Mia!\u2019 gyda\u2019i heulwen a\u2019i sbarcyls oedd y ffefryn gan nifer, gan gynnwys Tesni ac Efa. Rhyddhawyd y ffilm no\u0302l yn 2008 ac mae\u2019n deg i ddweud fod y ffilm yma yn glasur a bydd Meryl Streep ac Amanda Seyfried yn dod a gwe\u0302n i ni gyd am ddegawdau i ddod!\nI Tesni, roedd \u2018Mamma Mia!\u2019 yn dod yn gydradd gyntaf gyda \u2018Y Llyfrgell\u2019. Addasiad o nofel Fflur Dafydd yw \u2018Y Llyfrgell\u2019 ac mae\u2019n dilyn stori dwy chwaer, Nan ac Ana, sy\u2019n gweithio fel llyfrgellwyr yn Llyfrgell Genedlaethol Cymru ac yn ceisio dial am farwolaeth eu mam. Enillwyd y wobr Perfformiad Gorau mewn Ffilm Nodweddol Brydeinig yng Ngw\u0302yl Ffilmiau Rhyngwladol Caeredin yn 2016, felly mae hi\u2019n ffilm werth ei gweld."}, {"text_idx": "#000008", "text": "Mae well gan Manon fynd i fyd yr animeiddiad, gyda ffilmiau Studio Ghibli yn ei diddanu. Stiwdio animeiddiaid yn Siapan ydi Studio Ghibli sy\u2019n gyfrifol am gynhyrchu clasuron cysurus gan gynnwys Spirited Away a \u2018My Neighbour Totoro\u2019."}]